Ministers kondig stappe aan teen geweldsmisdaadBheki Cele. (Foto: Henk Kruger/ANA) Ministers het vanmiddag tydens ŉ mediakonferensie by die parlement gesê die slegte gevolge van geweld teen vroue, aanvalle op buitelanders en vragmotoraanvalle sou veel erger gewees het as die land se intelligensiedienste en spioene nie sulke goeie voorkomende werk gedoen het nie. Die mediakonferensie is toegespreek deur die ministers van verdediging, Nosiviwe Mapisa-Nqakula, staatsekerheid, Ayanda Dlodlo, justisie, Ronald Lamola, polisie, genl. Bheki Cele en binnelandse sake, dr. Aaron Motsoaledi. Op ŉ vraag was Dlodlo nie by magte om enige geslaagde voorkomingswerk deur die intelligensiedienste op te noem nie, maar Cele het later ŉ hele string plekke aan die Oos-Rand en in Soshanguve genoem waar aanvalle wél voorkom is. Mapisa-Nqakula het gesê baie werk word gedoen om te verseker dat mense nie verkeerdelik in hegtenis geneem word nie, maar dat sowat 170 inhegtenisnemings wel uitgevoer is. Oor geslagsgeweld het Mapisa-Nqakula gesê meer vrouelede van die polisie sal in polisiestasies ontplooi word om met slagoffers van geweld teen vroue te werk. Wat universiteite betref, is die polisie besig om met rektors saam te werk ter verbetering van kampussekuriteit. Die staat sal voortaan deurgaans parool van diegene wat aan geweldsmisdade teen vroue en kinders skuldig bevind is, teenstaan. Lamola het gesê die voorkeure van die samelewing vereis dat borgtog vir diegene wat van geweldsmisdade aangekla word, moeiliker toegestaan word. Lamola het ook gewaarsku dat die register van seksuele oortreders nie dadelik openbaar gemaak kan word soos pres. Cyril Ramaphosa onderneem het nie. Sekere parlementêre prosesse moet eers verloop voor die wetsvoorskrifte verander kan word. Gevaarlike optrede teen diegene wie se name op die register verskyn, word ook gevrees. Volgens Mapisa-Nqakula verdien die staat krediet vir die herstel van orde en vrede ná al die ontwrigting in die middestadgebiede van Johannesburg, Pretoria en die Oos-Rand. Optrede teen diegene wat geweld teen vragmotorbestuurders die afgelope tyd aangehits het, het reeds die probleem grootliks in die kiem gesmoor op die N2, N3, ŉ deel van die N4 en die N11, en veral op verbindingsroetes tussen Mpumalanga en KwaZulu-Natal, asook in die Vrystaat, het Cele gesê. Die probleem het nou na die Wes-Kaap verskuif, waar vragmotors vanoggend vroeg op die N7-roete tussen Kaapstad en Windhoek aangeval is. Die sterftesyfer in openbare geweld wat deels gewyt word aan xenofobie (dit word deur die ministers ontken) het nou gestyg tot 12, van wie tien Suid-Afrikaners is. Boonop skuil meer as 750 buitelanders tans in staatsgeboue in Katlehong aan die Oos-Rand omdat hulle vrees vir hul lewe. Mapisa-Nqakula het gevra dat Suid-Afrikaners hulle weerhou van die verspreiding van fopnuus oor beweerde wandade deur buitelandse immigrante.